O‘zbekiston Respublikasi Ekologiya va atrof-muhitni muhofaza qilish davlat qo‘mitasi tizimida muhofaza etiladigan tabiiy hududlarni tashkil etish chora-tadbirlari to‘g‘risida

So‘nggi yillarda tabiiy hududlarni saqlab qolish va ularni qayta tiklash, ekologik muhitni yaxshilash, tabiiy resurslardan oqilona foydalanishni ta’minlash maqsadida muhofaza etiladigan tabiiy hududlarni kengaytirish va rivojlantirish bo‘yicha kompleks chora-tadbirlar amalga oshirilmoqda.
 Xususan, 2018 — 2021-yillar davomida Ugom-Chotqol davlat biosfera rezervati, Xorazm va “Janubiy Ustyurt” milliy tabiat bog‘lari hamda “Sudochye-Akpetki” davlat buyurtma qo‘riqxonasi tashkil etilib, muhofaza etiladigan tabiiy hududlarning mamlakat hududidagi ulushi qariyb ikki baravarga ortdi.
 Respublikada “Qizil kitob”ga kiritilgan o‘simlik va hayvonot dunyosining noyob hamda yo‘qolib borayotgan turlarini qamrab olgan, o‘ziga xos, qimmatli tabiiy obyektlar va majmualar mavjud bo‘lib, ularni saqlab qolish va qayta tiklash muhim ahamiyat kasb etadi.
 Muhofaza etiladigan tabiiy hududlar maydonini kengaytirish, ekologik qimmatga ega bo‘lgan tabiiy obyektlar va majmualarni, o‘simlik va hayvonot dunyosining noyob va yo‘qolib borayotgan turlarini saqlab qolish hamda ularni qayta tiklash maqsadida:
 1. Ekologiya va atrof-muhitni muhofaza qilish davlat qo‘mitasi (keyingi o‘rinlarda — Davlat ekologiya qo‘mitasi), Ipakchilik va jun sanoatini rivojlantirish qo‘mitasi hamda Navoiy viloyati hokimligining:
 muhofaza etiladigan tabiiy hududlar tashkil etish uchun Ipakchilik va jun sanoatini rivojlantirish qo‘mitasiga doimiy egalik huquqi asosida tegishli bo‘lgan Uchquduq tumanidagi 694 205,5 gektar hamda Tomdi tumanidagi 40 000 gektar yer maydonlarini zaxiraga qaytarish;
 davlat tabiatni muhofaza qilish muassasasi shaklida Uchquduq tumanida umumiy maydoni 1 200 000 gektar bo‘lgan “Markaziy Qizilqum” milliy tabiat bog‘ini va Tomdi tumanida umumiy maydoni 40 000 gektar bo‘lgan “Oqtog‘-Tomdi” davlat qo‘riqxonasini tashkil etish to‘g‘risidagi takliflari ma’qullansin.
 2. Quyidagilar:
 “Markaziy Qizilqum” milliy tabiat bog‘i uchun ajratiladigan umumiy maydoni 1-ilovaga muvofiq;
 “Markaziy Qizilqum” milliy tabiat bog‘ining qo‘riqxona, rekreatsiya va xo‘jalik maqsadida foydalanish zonalari uchun ajratiladigan yer maydonlari 2-ilovaga muvofiq;
 “Oqtog‘-Tomdi” davlat qo‘riqxonasining qo‘riqxona hududi uchun ajratiladigan yer maydonlari 3-ilovaga muvofiq tasdiqlansin.
 3. Belgilansinki:
 “Markaziy Qizilqum” milliy tabiat bog‘ining xo‘jalik maqsadida foydalanish zonasidagi yerlar ushbu hududlarda joylashgan yerdan foydalanuvchilar va ijarachilar ixtiyorida qoladi;
 “Markaziy Qizilqum” milliy tabiat bog‘i va “Oqtog‘-Tomdi” davlat qo‘riqxonasining muassisi Davlat ekologiya qo‘mitasi hisoblanadi.
 4. Quyidagilar “Markaziy Qizilqum” milliy tabiat bog‘i va “Oqtog‘-Tomdi” davlat qo‘riqxonasi faoliyatini moliyalashtirish manbalari etib belgilansin:
 2022-yilda — Davlat ekologiya qo‘mitasining Ekologiya, atrof muhitni muhofaza qilish va chiqindilar bilan bog‘liq ishlarni amalga oshirish jamg‘armasi mablag‘lari hamda qonunchilik hujjatlarida taqiqlanmagan boshqa manbalar;
 2023-yildan boshlab — Navoiy viloyati mahalliy budjeti mablag‘lari, Davlat ekologiya qo‘mitasining Ekologiya, atrof muhitni muhofaza qilish va chiqindilar bilan bog‘liq ishlarni amalga oshirish jamg‘armasi mablag‘lari hamda qonunchilik hujjatlarida taqiqlanmagan boshqa manbalar.
 5. Ipakchilik va jun sanoatini rivojlantirish qo‘mitasi Navoiy viloyati hokimligi bilan birgalikda ikki oy muddatda O‘zbekiston Respublikasi Prezidentining 2020-yil 2-sentabrdagi PF-6059-son Farmoni bilan tasdiqlangan 2021 — 2025-yillarga mo‘ljallangan qorako‘lchilikni rivojlantirishning maqsadli parametrlariga ushbu qarordan kelib chiqib tegishli o‘zgartirishlar kiritish bo‘yicha Vazirlar Mahkamasiga taklif kiritsin.
 6. Navoiy viloyati hokimligi:
 a) ikki oy muddatda:
 ushbu qarorning 1-bandi ikkinchi xatboshisiga muvofiq yer maydonlarining belgilangan tartibda zaxiraga qaytarib olinishini, shuningdek, ushbu yer maydonlarining tegishliligi bo‘yicha “Markaziy Qizilqum” milliy tabiat bog‘i va “Oqtog‘-Tomdi” davlat qo‘riqxonasiga doimiy foydalanish huquqi bilan ajratib berilishini;
 Davlat ekologiya qo‘mitasi, Ipakchilik va jun sanoatini rivojlantirish qo‘mitasi, Davlat geologiya va mineral resurslar qo‘mitasi hamda “Navoiy kon-metallurgiya kombinati” AJ bilan birgalikda “Markaziy Qizilqum” milliy tabiat bog‘ining qo‘riqxona, rekreatsiya va xo‘jalik maqsadida foydalanish zonalari, shuningdek, “Oqtog‘-Tomdi” davlat qo‘riqxonasining qo‘riqxona hududi aniq chegaralari belgilanishini;
 Kadastr agentligi bilan birgalikda belgilangan tartibda “Markaziy Qizilqum” milliy tabiat bog‘i va “Oqtog‘-Tomdi” davlat qo‘riqxonasi uchun ajratilgan yer maydonlarining hujjatlari rasmiylashtirilishini;
 b) uch oy muddatda Davlat aktivlarini boshqarish agentligi bilan birgalikda “Markaziy Qizilqum” milliy tabiat bog‘i va “Oqtog‘-Tomdi” davlat qo‘riqxonasi ijro etuvchi apparatlarini operativ boshqaruv huquqi asosida joylashtirish uchun Uchquduq va Tomdi tumanlaridan tegishli binolar ajratilishini ta’minlasin.
 7. Davlat ekologiya qo‘mitasi ikki oy muddatda:
 “Markaziy Qizilqum” milliy tabiat bog‘i va “Oqtog‘-Tomdi” davlat qo‘riqxonasining ijro etuvchi tuzilmalarini tasdiqlab, ular belgilangan tartibda davlat ro‘yxatidan o‘tkazilishini ta’minlasin;
 “Markaziy Qizilqum” milliy tabiat bog‘i va “Oqtog‘-Tomdi” davlat qo‘riqxonasini malakali mutaxassislar bilan to‘ldirsin;
 qonunchilik hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 8. Mazkur qarorning ijrosini samarali tashkil qilishga mas’ul va shaxsiy javobgar etib Davlat ekologiya qo‘mitasi raisi N.N. Oblomuradov belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish Bosh vazirning birinchi o‘rinbosari A.J. Ramatov zimmasiga yuklansin.
 Amalga oshirilgan chora-tadbirlarning natijadorligi to‘g‘risida 2022-yil 1-iyunga qadar O‘zbekiston Respublikasi Prezidentiga axborot kiritilsin.